Volkswagen currywurst

**Currybockwurst** (), հիմնականում հայտնի որպես **Volkswagen currywurst** (), նրբերշիկի ապրանքանիշ, որը արտադրում է գերմանական Volkswagen ավտոընկերությունը 1973 թվականից Վոլֆսբուրգի գլխավոր գործարանում։ Այն մատուցվում է ընկերության վեց գերմանական գործարանների ռեստորաններում, վաճառվում է սուպերմարկետներում և ֆուտբոլային մարզադաշտերում, իսկ երբեմն տրվում է հաճախորդներին։ Երշիկը կատակով պիտակավորված է որպես *Volkswagen Originalteil* «Volkswagen-ի ավտոմաս»՝ **199 398 500 A** համարի ներքո։

Այս երշիկը համարվում է Volkswagen-ի ամենաշատ արտադրվող ապրանքը (միայն 2019 թվականին արտադրվել է մոտ 7 միլիոն հատ)։ Տարիներ շարունակ ընկերությունն ավելի շատ երշիկ է արտադրել, քան մեքենաներ։ Volkswagen-ը նաև արտադրում է հատուկ կետչուպ (ավտոմասի համարը՝ **199 398 500 B**), որը սովորական կետչուպից մի փոքր ավելի թանձր է։ Նրբերշիկի և կետչուպի տուփը արժե մոտ 9 եվրո։ Գործարանը նաև արտադրում է ցորենից պատրաստված բուսական տարբերակ։

## Նկարագրություն
Նրբերշիկը պատրաստում է 30 հոգուց բաղկացած թիմը՝ Վոլֆսբուրգի Volkswagen գործարանում։ Այն լինում է երկու չափսի՝ մեկը մոտ 13 սմ երկարությամբ, մյուսը՝ մոտ 25 սմ։ Մեծ նրբերշիկը կշռում է մոտ 170 գրամ։

Գործարանը շաբաթը երեք անգամ խոզի միս է գնում նրբերշիկ պատրաստելու համար։ Լրացուցիչ ճարպը հեռացվում է՝ ճարպի պարունակությունը մոտ 20% պահելու համար, ինչը շատ ավելի քիչ է, քան բրատվուրստի սովորական մրբերշիկի դեպքում (35%)։ Այնուհետև խոզի միսը մանրացնում են և խառնում գաղտնի համեմունքների հետ։ Դրանից հետո թաղանթով պատում են նրբերշիկը, որի վրա գրված է լինում՝ *Volkswagen Original Part*։ 

Նրբերշիկները կախում են և հաճարենու փայտի ծխով ապխտում մոտ 100 րոպե 176°C (349°F) ջերմաստիճանում: Սառչելուց հետո դրանք փաթեթավորում են՝ յուրաքանչյուր փաթեթի մեջ ներառելով հինգ նրբերշիկ։

Ամենածանրաբեռնված ժամանակ գործարանն ամեն օր արտադրել է մոտ 20,000 նրբերշիկ, ինչը կազմել է տարեկան մոտ 1,181 տոննա:  

*Volkswagen*-ը հայտարարել է, որ կարիվուրստը չի պարունակում սպիտակուցային փոշի, գլուտամինաթթվի նատրիում (MSG) կամ ֆոսֆատներ: Նրանք նաև պլանավորում են դադարեցնել գործարանային ֆերմաների մսի օգտագործումն իրենց աշխատակազմի համար մինչև 2025 թվականը։

Կարիվուրստը վաճառվում է Վոլֆսբուրգի գործարանի 17 տարբեր սրճարաններում և ռեստորաններում: Այն սովորաբար մատուցվում է կետչուպով և կարտոֆիլի ֆրիով: Նաև վաճառում են կարիվուրստով ապուր: Կարիվուրստի 45-ամյակի կապակցությամբ ներկայացվել են հատուկ ուտեստներ, ինչպիսիք են կարիվուրստով բուրգերները և պիցցան։

Volkswagen-ը նաև վաճառում է կարիվուրստի համար սպասք, օրինակ՝ 33D 069 602 ավտոմասի համարով հատուկ ափսե։

## Պատմություն

Քանի որ Վոլֆսբուրգի գործարանը կառուցվել էր հեռու վայրում, բացումից հետո՝ 1938 թվականից սկսած, Volkswagen-ը սկսել է սնունդ արտադրել իր աշխատողների համար: Կարիվուրստի արտադրությունը սկսել է 1973 թվականին։

Սկզբում գործարանը կենդանիներ է բերել Volkswagen–ի սեփական ֆերմայից և տեղում մորթել։ Սակայն հիմա Volkswagen–ը դադարեցրել է այդ ռազմավարությունը և արդեն մորթված միսը ստանում է տեղական մատակարարներից։ 

Նրբերշիկը նախկինում պատրաստվել է և՛ խոզի, և՛ տավարի մսից, բայց տավարի միսը հանվել է վաճառքից 1990-ականներին՝ Մեծ Բրիտանիայում «խելագար կովի հիվանդության» (BSE) համաճարակի պատճառով։ 

Կարիվուրստը մրցանակներ է շահել գերմանական սննդի փառատոներում, այդ թվում՝ Գերմանական գյուղատնտեսական ընկերության ոսկե մեդալ։ 

Այն նաև ցուցադրվել է Volkswagen ավտոթանգարանում և Deutsches Currywurst թանգարանում (որը փակվել է 2018 թվականին)։ 

Volkswagen կարիվուրստի մոտ 40%-ը սպառվում է Գերմանիայի վեց գործարանների ներսում գտնվող ռեստորաններում։ Մնացած մասը վաճառվում է խանութներում, սուպերմարկետներում և ֆուտբոլային մարզադաշտերում։ Մի մասը նաև ուղարկվում է Եվրոպայում գտնվող Volkswagen ավտոսրահներ՝ որպես նվեր նոր մեքենաներ գնողներին։ 

Արտաքին վաճառքից ստացված եկամուտը Volkswagen-ն օգտագործում է իր ռեստորաններում աշխատակիցների համար սննդի գները սուբսիդավորելու նպատակով։ 

Արտադրանքը վաճառվում է 11 երկրներում։ Այն հասանելի չէ Միացյալ Նահանգներում՝ չեփված մսի ներմուծման վերաբերյալ կանոնների պատճառով։

Volkswagen-ը փորձել է նաև խոհարարներ ուղարկել ԱՄՆ՝ տեղական բաղադրիչներով կարիվուրստը վերարտադրելու համար։ Ընկերությունը նաև պլանավորում է այն վաճառել Սինգապուրում։

Կարիվուրստի արտադրությունը զգալիորեն աճել է 2010-ականների վերջին։ 2015 թվականին Volkswagen-ն արտադրել է 7.2 միլիոն նրբերշիկ, ինչը 14%-ով ավելի է, քան 2014 թվականի արտադրանքը։ 2009-2018 թվականների ընթացքում արտադրությունն աճել է 264%-ով։ 2018 թվականին արտադրվել է 6.81 միլիոն նրբերշիկ, ինչի շնորհիվ կարիվուրստը Volkswagen-ի ամենաշատ արտադրվող ապրանքատեսակն է։ Ամենաշատ արտադրանքը եղել է 2019 թվականին՝ 7 միլիոն նրբերշիկ։

Տարիներ շարունակ Volkswagen-ն ավելի շատ կարիվուրստ նրբերշիկ է արտադրել, քան մեքենա։ 

Կետչուպի արտադրությունը նույնպես աճել է՝ մոտ 537,000 կգ-ից (2014 թվական) հասնելով ավելի քան 608,000 կգ-ի (2015 թվական)։

Volkswagen-ը սկսել է բուսական ծագմամբ կարիվուրստ արտադրել 2010 թվականին: 2021 թվականին նրա ճաշարաններից մեկը դադարել է մատուցել խոզի մսով տարբերակը և անցել է միայն բուսականին: Գերմանիայի նախկին կանցլեր Գերհարդ Շրյոդերին դուր չի եկել այս փոփոխությունը և նա առցանց գրառում է արել, որ կարտոֆիլի ֆրիով կարիվուրստը կարևոր է գործարանային աշխատողների համար և պետք է մնա ճաշարաններում։

## Տես նաև
* Volkswagen 
* Volkswagen (կոնցերն)

## Ծանոթագրություններ

Կատեգորիա:1973 հայտնություններ
Կատեգորիա:1973 հայտնված արտադրանքներ
Կատեգորիա:1973 հիմնադրումներ Գերմանիայում
Կատեգորիա:Գերմանական խոհանոց
Կատեգորիա:Երշիկեղեն